               COMISIA EUROPEANĂ
            Bruxelles, 29.5.2019
            COM(2019) 245 final
            2019/0120(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la o modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți(Linia bugetară 02 04 77 03 – Acțiune pregătitoare privind cercetarea în materie de apărare)
            (Text cu relevanță pentru SEE)

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               Proiectul de decizie a Comitetului mixt al Spațiului Economic European (SEE) (anexat la propunerea de decizie a Consiliului) vizează modificarea Protocolului 31 la Acordul privind SEE în ceea ce privește „cooperarea în domenii specifice în afara celor patru libertăți”. Acest lucru este necesar pentru a permite statelor AELS care fac parte din SEE să participe în continuare la Acțiunea pregătitoare a Uniunii privind cercetarea în materie de apărare (denumită în continuare „acțiunea pregătitoare”) în exercițiul financiar 2019.

                  Întrucât Liechtenstein și Islanda nu și-au exprimat interesul de a participa la această acțiune pregătitoare, proiectul de decizie a Comitetului mixt al SEE se referă, prin urmare, doar la Norvegia.

               •Coerența cu dispozițiile existente în domeniul de politică vizat

               Articolul 78 din Acordul privind SEE prevede că părțile contractante întăresc și extind cooperarea în cadrul activităților UE în domeniul cercetării și al dezvoltării tehnologice. Comisia, care în prezent finanțează exclusiv activitățile de cercetare și dezvoltare civile și cele cu dublă utilizare prin intermediul programului Orizont 2020, consideră că acțiunea pregătitoare este un instrument major pentru verificarea valorii adăugate a finanțării de la bugetul UE a cercetării în materie de apărare.

                  Norvegia a participat deja la acțiunea pregătitoare, în exercițiul 2018. În plus, încă din 2014, (i) Norvegia încheiase deja un Acord de cooperare cu Agenția Europeană de Apărare și (ii) Directiva corespunzătoare privind achizițiile publice în domeniile apărării și securității (2009/81/CE) era încorporată în Acordul privind SEE.

               •Coerența cu alte politici ale Uniunii

               Cooperarea în domeniul cercetării în materie de apărare în sectorul tehnologiilor, produselor și serviciilor inovatoare este esențială pentru păstrarea competitivității pe termen lung a sectorului apărării și, în ultimă instanță, a autonomiei strategice a Europei. Prin urmare, cooperarea cu Norvegia ar aduce o contribuție pozitivă la eforturile depuse de UE în acest domeniu.

                  Comisia recunoaște că acțiunea pregătitoare face parte din politicile sale referitoare la piața internă, industrie și cercetare. Aprofundarea cooperării în acest domeniu este, prin urmare, conformă cu obiectivele Acordului privind SEE.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

               Temeiul juridic îl reprezintă articolul 58 alineatul (2) litera (b), articolul 110 alineatul (1) și articolul 181 din Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012
                  1
               , coroborate cu articolul 218 alineatul (9) din Tratatul privind funcționarea Uniunii Europene și cu articolul 1 alineatul (3) din Regulamentul (CE) nr. 2894/94 al Consiliului
                  2
                privind normele de punere în aplicare a Acordului privind SEE, cu condiția ca Consiliul să stabilească poziția care urmează să fie adoptată în numele Uniunii cu privire la astfel de decizii, la propunerea Comisiei.

               •Subsidiaritatea (în cazul competențelor neexclusive)

               Propunerea respectă principiul subsidiarității din motivul expus mai jos.

                  Obiectivul prezentei propuneri, și anume continuarea cooperării în domeniul cercetării în materie de apărare cu statele AELS care fac parte din SEE prin participarea acestora la o acțiune pregătitoare finanțată de la bugetul UE, nu poate fi realizat în mod satisfăcător de către statele membre și, prin urmare, având în vedere efectele sale, poate fi realizat mai bine la nivelul Uniunii.

               •Proporționalitatea

                  În conformitate cu principiul proporționalității, propunerea nu depășește ceea ce este necesar în vederea atingerii obiectivului său, și anume consolidarea și extinderea cooperării în cadrul activităților desfășurate de UE în domeniul cercetării și dezvoltării tehnologice.

               •Alegerea instrumentului

                  În conformitate cu articolul 98 din Acordul privind SEE, instrumentul ales este o decizie a Comitetului mixt al SEE. Comitetul mixt al SEE asigură punerea în aplicare și funcționarea eficace a Acordului privind SEE. În acest scop, Comitetul mixt ia decizii în cazurile prevăzute de Acordul privind SEE.

               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               Nu se aplică.

               4.IMPLICAȚIILE BUGETARE

                  Norvegia va contribui financiar la linia bugetară 02 04 77 03: „Acțiune pregătitoare privind cercetarea în materie de apărare”. Suma exactă va fi stabilită odată ce prezenta decizie a Consiliului este adoptată.

               5.ALTE ELEMENTE

               •Planurile de punere în aplicare și măsurile de monitorizare, evaluare și raportare

               În conformitate cu politica bugetară a UE, participarea la o activitate a UE poate avea loc numai după achitarea contribuției financiare corespunzătoare. Cu toate acestea, plata poate fi efectuată după adoptarea prezentului proiect de decizie a Consiliului și după transmiterea către statele AELS care fac parte din SEE a solicitării ulterioare de fonduri a UE, stabilite de Comisia Europeană.

               Prin urmare, pentru a acoperi perioada cuprinsă între ianuarie 2019 și primirea acestei plăți, proiectul de decizie a Comitetului mixt se aplică retroactiv, începând cu luna ianuarie 2019.

                  Retroactivitatea nu aduce atingere drepturilor și obligațiilor persoanelor vizate și respectă principiul încrederii legitime.

               2019/0120 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la o modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți

                  (Linia bugetară 02 04 77 03 – Acțiune pregătitoare privind cercetarea în materie de apărare)

               (Text cu relevanță pentru SEE)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 218 alineatul (9),

               având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European
                  3
               , în special articolul 1 alineatul (3),

               având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012
                  4
               , în special articolul 58 alineatul (2) litera (b), articolul 110 alineatul (1) și articolul 181,

               având în vedere propunerea Comisiei Europene,

               întrucât:

               (1)Acordul privind Spațiul Economic European
                  5
                („Acordul privind SEE”) a intrat în vigoare la 1 ianuarie 1994.

               (2)În temeiul articolului 98 din Acordul privind SEE, Comitetul mixt al SEE poate decide să modifice, printre altele, Protocolul 31 la Acordul privind SEE.

               (3)Protocolul 31 la Acordul privind SEE conține dispoziții referitoare la cooperarea în domenii specifice în afara celor patru libertăți.

               (4)Statele AELS vor participa în continuare la activitățile Uniunii legate de linia bugetară 02 04 77 03 (Acțiune pregătitoare privind cercetarea în domeniul apărării), înscrise în bugetul general al Uniunii Europene pentru exercițiul financiar 2019.

               (5)Prin urmare, Protocolul 31 la Acordul privind SEE ar trebui modificat pentru ca această cooperare extinsă să poată continua după data de 1 ianuarie 2019.

               (6)Poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii, în cadrul Comitetului mixt al SEE, cu privire la modificarea propusă a Protocolului 31 la Acordul privind SEE referitor la cooperarea în domenii specifice în afara celor patru libertăți se bazează pe proiectul de decizie a Comitetului mixt al SEE atașat la prezenta decizie.

               Articolul 2

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu,

                     Președintele

                     (1)

                        JO L 193, 30.7.2018, p. 1.

                     (2)

                        JO L 305, 30.11.1994, p. 6–8.

                     (3)

                        JO L 305, 30.11.1994, p. 6-8.

                     (4)

                        JO L 193, 30.7.2018, p. 1.

                     (5)

                        JO L 1, 3.1.1994, p. 3.

    ---documentbreak---

               COMISIA EUROPEANĂ
            Bruxelles, 29.5.2019
            COM(2019) 245 final
            ANEXĂ
            la
            Propunerea de decizie a Consiliului
            privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la o modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți(Linia bugetară 02 04 77 03 – Acțiune pregătitoare privind cercetarea în materie de apărare)

               ANEXĂ

               DECIZIA Nr. […] A COMITETULUI

               MIXT AL SEE

               din […]

               de modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți

               COMITETUL MIXT AL SEE,

               având în vedere Acordul privind Spațiul Economic European („Acordul privind SEE”), în special articolele 86 și 98,

               întrucât:

               (1)Este oportun să se continue cooperarea dintre părțile contractante la Acordul privind SEE cu privire la acțiunile Uniunii finanțate din bugetul general al Uniunii referitoare la acțiunea pregătitoare privind cercetarea în materie de apărare.

               (2)Protocolul 31 la Acordul privind SEE ar trebui modificat astfel încât cooperarea extinsă respectivă să poată continua după data de 1 ianuarie 2019,

               ADOPTĂ PREZENTA DECIZIE:

               Articolul 1

               În Protocolul 31 la Acordul privind SEE, la articolul 1 alineatul 13(a), cuvintele „și 2018” se înlocuiesc cu „, 2018 și 2019”.

               Articolul 2

               Prezenta decizie intră în vigoare în ziua următoare datei la care s-a efectuat ultima notificare prevăzută la articolul 103 alineatul (1) din Acordul privind SEE*.

                  1Prezenta decizie se aplică de la 1 ianuarie 2019.

               Articolul 3

               Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

               Adoptată la Bruxelles, […].

                     (1)
                  *
                        [Nu au fost semnalate obligații constituționale.] [Au fost semnalate obligații constituționale.]


               COMISIA EUROPEANĂ
            Bruxelles, 2.7.2019
            COM(2019) 290 final
            Propunere de
            DECIZIE A PARLAMENTULUI EUROPEAN ȘI A CONSILIULUI
            privind mobilizarea Fondului european de ajustare la globalizare (EGF/2019/000 TA 2019 - Asistență tehnică la inițiativa Comisiei)

               EXPUNERE DE MOTIVE

               Normele aplicabile contribuțiilor financiare din Fondul european de ajustare la globalizare (FEG) sunt prevăzute în Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) 1927/2006
                  1
                („Regulamentul privind FEG”).

               SINTEZA CERERII ȘI ANALIZĂ

                  Date principale:

                  Numărul de referință FEG
                        EGF/2019/000

                  Comisia Europeană
                        Asistență tehnică

                  Cheltuieli administrative: buget în EUR
                        610 000

                  % cheltuieli administrative (plafon: 0,5 %)
                        0,35 %

               În conformitate cu articolul 11 alineatul (1) din Regulamentul privind FEG, un maxim de 0,5 % din suma anuală maximă a FEG se poate aloca anual pentru asistență tehnică la inițiativa Comisiei.

               Asistența tehnică ce va fi finanțată și defalcarea costurilor estimative

               1.Contribuția va fi folosită pentru a acoperi cheltuielile prevăzute la articolul 11 alineatele (1) și (4) și la articolul 12 alineatele (2), (3) și (4) din Regulamentul privind FEG, conform modalităților expuse în continuare.

               2.Monitorizarea și colectarea datelor: Comisia va colecta date privind cererile primite, finanțate și închise, precum și privind măsurile propuse și puse în aplicare. Aceste date vor fi puse la dispoziție pe site-ul web al Comisiei și vor fi compilate într-o formă corespunzătoare pentru Raportul bienal din 2021. Pe baza experienței acumulate în ultimii ani, costurile pentru această activitate sunt estimate la 20 000 EUR.

               3.Informare: Comisia a creat și întreține o pagină web privind Fondul european de ajustare la globalizare
                  2
               , astfel cum se prevede la articolul 12 alineatul (2) din Regulamentul privind FEG. Pagina de internet va fi actualizată și extinsă cu regularitate, iar noile elemente vor fi traduse în toate limbile oficiale ale UE. FEG va fi promovat mai intens, vizibilitatea sa fiind încurajată. Diversele publicații și activități audiovizuale ale Comisiei vor furniza informații privind FEG, astfel cum se prevede la articolul 11 alineatul (4) din Regulamentul privind FEG. Costurile aferente tuturor acestor posturi sunt estimate la 20 000 EUR.

               4.Sistemul de schimb electronic de date: Comisia își continuă activitatea de elaborare a unor proceduri standardizate pentru cererile FEG și pentru gestionarea cazurilor, utilizând funcționalitățile SFC2014 (Sistemul de gestionare a fondurilor în Uniunea Europeană). Acest lucru permite simplificarea cererilor în temeiul Regulamentului privind FEG, o prelucrare mai rapidă și o raportare mai ușoară. O interfață între SFC și sistemul informatic contabil și financiar al Comisiei (ABAC) facilitează operațiunile financiare ale FEG. Contribuția de 80 000 EUR este destinată întreținerii periodice și dezvoltării în continuare a aplicațiilor SFC, precum și integrării noilor instrumente de raportare.

               5.Asistență tehnică și administrativă (Reuniuni ale grupurilor de experți): Grupul de experți al persoanelor de contact ale FEG, format din câte un reprezentant din fiecare stat membru, va organiza două reuniuni (în a doua jumătate a anului 2019 / în prima jumătate a anului 2020). Costul total al acestor două reuniuni este estimat la 70 000 EUR.

               6.Asistență tehnică și administrativă (Seminare de colaborare în rețea): În plus, pentru a promova colaborarea în rețea între statele membre, Comisia va organiza două seminare cu participarea organismelor de punere în aplicare a FEG și cu participarea partenerilor sociali. În măsura în care este posibil, acestea vor fi programate să aibă loc în jurul acelorași date ca cele două reuniuni ale grupurilor de experți și se vor concentra asupra unor chestiuni care decurg din punerea în aplicare practică a Regulamentului privind FEG. Costul acestor activități este estimat la 120 000 EUR.

               7. Evaluare: O procedură de achiziții publice pentru evaluarea ex post va fi lansată în 2019, în vederea încheierii evaluării până la 31 decembrie 2021 [astfel cum se prevede la articolul 20 alineatul (1) litera (b) din Regulamentul privind FEG]. În acest scop va fi necesară suma de 300 000 EUR.

                        Activități

                        Număr estimat

                        Cost estimativ pe activitate
                           (în EUR)

                        Costuri totale
                           (în EUR)

                        Monitorizarea și colectarea datelor

                        Diverse

                        Diverse

                        20 000

                        Activități de informare

                        Diverse

                        Diverse

                        20 000

                        Instituirea sistemului de schimb electronic de date

                        Diverse

                        Diverse

                        80 000

                        Asistență tehnică și administrativă: reuniuni ale grupului de experți al persoanelor de contact ale FEG

                        2.

                        35 000

                        70 000

                        Asistență tehnică și administrativă: seminare de colaborare în rețea privind punerea în aplicare a FEG

                        2.

                        60 000

                        120 000

                        Evaluare

                        1.

                        300 000

                        300 000

                        Total costuri estimate

                        610 000

               Finanțare

               8.Bugetul anual maxim disponibil pentru FEG în 2019 este de 150 de milioane EUR la prețurile din 2011 (175 748 000 EUR la prețurile din 2019), astfel cum se prevede la articolul 12 din Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020
                  3
               .

               9.Articolul 11 alineatul (1) din Regulamentul privind FEG prevede că, la inițiativa Comisiei, un procent de 0,5 % din această sumă (175 748 000 EUR la prețurile din 2019) se poate aloca pentru asistență tehnică. Suma propusă în prezenta decizie corespunde unui procent de aproximativ 0,35 % din bugetul anual maxim disponibil pentru FEG în 2019.

               10.Decizia propusă de mobilizare a FEG va fi adoptată în comun de Parlamentul European și de Consiliu, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  4
               .

               Acte conexe

               11.Concomitent cu prezentarea prezentei propuneri de decizie pentru mobilizarea FEG, Comisia va prezenta Parlamentului European și Consiliului o propunere de transfer al sumei de 610 000 EUR către linia bugetară corespunzătoare.

               Sursa creditelor de plată

               12.Creditele din linia bugetară a FEG se vor utiliza pentru a finanța suma de 610 000 EUR necesară pentru asistență tehnică.

               Propunere de

               DECIZIE A PARLAMENTULUI EUROPEAN ȘI A CONSILIULUI

               privind mobilizarea Fondului european de ajustare la globalizare
                  (EGF/2019/000 TA 2019 - Asistență tehnică la inițiativa Comisiei)

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  5
               , în special articolul 11 alineatul (2),

               având în vedere Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  6
               , în special punctul 13,

               având în vedere propunerea Comisiei Europene,

               întrucât:

               (1)Fondul european de ajustare la globalizare (FEG) urmărește să ofere sprijin lucrătorilor disponibilizați și persoanelor care desfășoară o activitate independentă a căror activitate a încetat ca urmare a modificărilor structurale majore intervenite în practicile comerciale mondiale, generate de globalizare, ca urmare a continuării crizei economice și financiare mondiale sau ca urmare a unei noi crize economice și financiare mondiale, precum și să le ofere asistență în vederea reintegrării pe piața muncii.

               (2)FEG nu trebuie să depășească o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013
                  7
                al Consiliului.

               (3)Regulamentul (UE) nr. 1309/2013 prevede că, la inițiativa Comisiei, un maxim de 0,5 % din suma anuală maximă a FEG se poate utiliza în fiecare an pentru asistență tehnică.

               (4)FEG ar trebui mobilizat pentru a se pune la dispoziție suma de 610 000 EUR pentru asistență tehnică la inițiativa Comisiei.

               ADOPTĂ PREZENTA DECIZIE:

               Articolul 1

               În cadrul bugetului general al Uniunii Europene pentru exercițiul financiar 2019, se mobilizează Fondul european de ajustare la globalizare pentru alocarea sumei de 610 000 EUR sub formă de credite de angajament și credite de plată.

               Articolul 2

               Prezenta decizie intră în vigoare în a treia zi de la data publicării în Jurnalul Oficial al Uniunii Europene.

               Adoptată la Bruxelles,

                  Pentru Parlamentul European
                        Pentru Consiliu

                  Președintele
                        Președintele

                     (1)

                        JO L 347, 20.12.2013, p. 855.

                     (2)

                  http://ec.europa.eu/social/main.jsp?catId=326&langId=ro

                     (3)

                        JO L 347, 20.12.2013, p. 884.

                     (4)

                        JO C 373, 20.12.2013, p. 1.

                     (5)

                        JO L 347, 20.12.2013, p. 855.

                     (6)

                        JO C 373, 20.12.2013, p. 1.

                     (7)

                        Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020, JO L 347, 20.12.2013, p. 884.